Klimata un enerģētikas ministrija ir iepazinusies ar atjaunināto likumprojekta  “Ilgtspējas informācijas atklāšanas likums” (23-TA-3235) (turpmāk – Likumprojekts) redakciju. Ministrija kopumā atbalsta likumprojektu, tomēr turpina uzturēt iebildumu par valsts pārvaldes iestādēm vai citu risinājumu uzraudzības īstenošanai pār ilgtspējas ziņošanas pienākuma izpildi un ziņojumos iekļautās informācijas ticamību.
            Likuma 4.pantā ir norāde uz rūpības pienākuma procesu īstenošanu attiecībā uz ilgtspējības jautājumiem, kas saistāma ar Eiropas Parlamenta un Padomes Direktīvas Priekšlikumu par uzņēmumu pienācīgu rūpību attiecībā uz ilgtspēju un ar ko groza Direktīvu (ES) 2019/1937, kā arī likuma subjektu veikto darbību, lai novērstu, mazinātu labotu vai izbeigtu faktisko vai iespējamo nelabvēlīgo ietekmi, un šādu darbību, kas saistāma ar Vides ziņā ilgtspējīgu ieguldījumu novērtēšanu (Taksonomijas Regula (ES) 2020/852 (2020. gada 18. jūnijs).
            Lai nodrošinātu Likumā noteikto prasību ievērošanu ir nepieciešams noteikt kompetentās iestādes, kas veiks ne vien datu reģistra uzturēšanu (Valsts ieņēmumu dienests), bet arī veiks ziņojumos ietvertās informācijas pārbaudi zaļmaldināšanas novēršanas gadījumos (Valsts vides dienests u.c. dienesti). Šīm iestādēm jānosaka iespējas  piemērot atbildību Likumprojekta subjektam vai tā piegādes ķēdē ietilpstošam uzņēmumam par nepatiesu vai nepilnīgu ziņu sniegšanu. 
Klimata un enerģētikas ministrija nevar saskaņot Likumprojektu, esam gatavi tikties, lai skaidrotu vēstulē paustos komentārus un pilnveidotu Likumprojekta redakciju.

